钦定古今图书集成/理学汇编/学行典/第274卷 > 《隐逸传序》金·史
## 钦定古今图书集成/理学汇编/学行典/第274卷 > 《隐逸传序》金·史

孔子称逸民伯夷、叔齐、夷逸、朱张、柳下惠、少连，其立
心造行之异，固各有所称谓，而柳下惠则又尝仕于
当世者也，长沮、桀溺之徒，则无所取焉。后世凡隐遁
之士，其名皆列于史传，何欤？盖古之仕者，其志将以
行道，其为贫而仕下列者，犹必先事而后食焉。后世
干禄者多，其先人尚人之志与叹老嗟卑之心，能去
是者鲜矣。故君子于士之远引高蹈者，特称述之，庶
闻其风，犹足以立懦廉顽也。作《隐逸传》。